คณะรักษาความสงบแห่งชาติ เร่งช่วยคลี่คลายสภาวะฝุ่นละออง โดยเข้มงวดมาตรการงดเผาและบังคับใช้กฎหมาย
คณะรักษาความสงบแห่งชาติ เร่งช่วยคลี่คลายสภาวะฝุ่นละออง โดยเข้มงวดมาตรการงดเผาและบังคับใช้กฎหมาย พร้อมเตือนประชาชนใช้วิจารณญาณติดตามข่าวสารอย่างรอบคอบในการติดตามข้อมูลข่าวสาร ช่วงโค้งสุดท้ายเลือกตั้งพันเอกหญิง ศิริจันทร์ งาทอง รองโฆษกกองทัพบก เปิดเผยผลการประชุมสำนักเลขาธิการคณะรักษาความสงบแห่งชาติ (คสช. )ในวันนี้ ที่มีพลเอก อภิรัชต์ คงสมพงษ์ เลขาธิการ คสช.เป็นประธาน โดยได้แสดงความห่วงใยปัญหาฝุ่นละอองและหมอกควันในพื้นที่ภาคเหนือ ที่ยังส่งผลกระทบต่อประชาชน ทัศนวิสัยในการสัญจรและป่าไม้ โดยกำชับให้ทุกส่วนดูแลประชาชนและสนับสนุนการคลี่คลายสภาวะฝุ่นละอองในทุกด้าน โดยเฉพาะมาตรการงดเผาทุกประเภท รวมถึงการบังคับใช้กฎหมาย เพื่อยับยั้งไม่ให้มีการเผาป่าในลักษณะขยายขอบเขตพื้นที่ทำการเกษตร ที่เกิดจากนายทุนหรือผู้บุกรุก ทั้งนี้ ยังมอบหมายให้หน่วยงานในพื้นที่ เข้าตรวจสอบและดำเนินการต่อผู้ที่ตั้งใจเผาเพื่อรุกป่าในทุกพื้นที่ ปัจจุบันหน่วยงานที่รับผิดชอบ ได้ร่วมกับจังหวัดติดตามและตรวจสอบจุดความร้อนด้วยระบบดาวเทียม การส่งเจ้าหน้าที่เข้าดับไฟและทำแนวกันไฟ ตลอดจนการฉีดพ่นละอองน้ำเพื่อเพิ่มความชุ่มชื้นในอากาศอย่างต่อเนื่อง โดยเฉพาะในพื้นที่ชุมชน ล่าสุดข้อมูลจากศูนย์อำนวยการเฉพาะกิจป้องกันไฟป่าและหมอกควันพื้นที่ภาคเหนือ ระบุเช้าวันนี้ดาวเทียม ตรวจพบจุดความร้อน 243 จุด ใน 9 จังหวัดภาคเหนือ ส่วนใหญ่อยู่ที่ จังหวัดแม่ฮ่องสอน เชียงใหม่ ตาก ซึ่งเจ้าหน้าที่ได้สนธิกำลังเข้าตรวจสอบพื้นที่ดับไฟ ทำแนวกันไฟ รวมถึงเฝ้าระวังไม่ให้มีการปะทุกลับ โดยจะปฏิบัติการในลักษณะดังกล่าวอย่างต่อเนื่องตลอดช่วงหน้าแล้งนี้เลขาธิการ คสช. กล่าวอีกว่า ขณะนี้เป็นช่วงสัปดาห์สุดท้ายก่อนวันเลือกตั้งทั่วไป จึงกำชับทุกส่วนงานให้ความสำคัญกับการแจ้งเตือนประชาชน โดยเฉพาะผู้ใช้สื่อออนไลน์ ให้ใช้วิจารณญาณในการติดตามข้อมูลข่าวสาร หรือความคิดเห็นต่างๆ อย่างรอบคอบ เนื่องจากมีบางเรื่องไม่ตรงกับความเป็นจริง หรือมีรายละเอียดไม่ครบถ้วนและไม่คำนึงถึงความถูกต้อง หวังเพื่อประโยชน์ของฝ่ายใดฝ่ายหนึ่ง โดยให้ดำเนินการควบคู่กับการประชาสัมพันธ์ รณรงค์ให้ไปใช้สิทธิเลือกตั้งใน 24 มีนาคม 2562